કૃષ્ણ દૂત તરીકેના કર્તવ્યથી સભાન છે. દૂત યુદ્ધ જાહેર કરે એ યોગ્ય નથી, એ યુદ્ધ કરે એ પણ અનુચિત છે. કૃષ્ણમાં આ સમજ સતત છે. આ વિષ્ટિ પણ કર્તવ્યભાનથી પ્રેરાઇને કરાઇ છે. ભવિષ્યના ઇતિહાસમાં કૃષ્ણ યુદ્ધ નિવારવાનો પ્રયત્ન નહોતો કર્યો એમ ન લખાય એ માટે તો એ આ વિષ્ટિકાર્ય માટે આવ્યા છે. સહદેવ જેવા ત્રિકાળજ્ઞાનીએ પોતે યુદ્ધ કરશે જ એમ કહ્યું ત્યારે પણ સૌ આગળ એટલું તો સ્પષ્ટ થઇ જ ગયું કે યુદ્ધ થઇને જ રહેવાનું છે. કૃષ્ણમાં એકલે હાથે કૌરવોને પરાજય કરવાની શક્તિ છે. એ માત્ર કહી બતાવે છે એટલું જ નહિ, કરી પણ બતાવે છે. દુર્યોધન સભામાં પુન: આવે છે ત્યારે કૃષ્ણ પોતાનું વિશ્વરૂપ પ્રગટ કરે છે. આ રૂપ પછીથી કુરુક્ષેત્રના રણમેદાનમાં અર્જુનને પણ જોવા મળવાનું છે. કૌરવો સમક્ષ એ વિશ્વરૂપ સૌ પ્રથમ પ્રગટ થાય છે. દુર્યોધનને સંબોધીને એ વિશ્વરૂપ પ્રગટ કરે છે.